
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	16 noiembrie 2015

	Nr.
	4c-7/213


R A P O R T

asupra propunerii legislative de completare şi modificare a alineatului 5 al articolului 56 din Legea nr.283/2010, privind sistemul unitar de pensii publice, cu modificările şi completările ulterioare

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 263/2015 din 16 martie 2015, cu dezbaterea pe fond, în procedură obişnuită, a propunerii legislative de completare şi modificare a alineatului 5 al articolului 56 din Legea nr.283/2010, privind sistemul unitar de pensii publice, cu modificările şi completările ulterioare.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1226/29.10.2014)

· avizul negativ al Consiliului Economic şi Social (nr.2252/23.10.2014)

· avizul negativ al Comisiei juridice, de disciplină şi imunităţi 
(nr.4c-11/423/31.03.2015)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-5/219/26.03.2015)
· avizul negativ al Comisiei pentru buget finanţe şi bănci 
(nr.4c-2/294/09.09.2015)

· avizul negativ al Comisiei pentru egalitatea de şanse pentru femei şi bărbaţi (nr.4c-17/432/31.03.2015)

· punctul de vedere, negativ, al Guvernului (nr.532/7.04.2015).

Propunerea legislativă are ca obiect de reglementare modificarea alin.(5) al art.56 din Legea nr.263/2010, şi nu Legea nr.283 cum este menţionată în propunerea legislativă, în sensul ca pentru personalul care îşi desfăşoară activitatea în subteran, în unităţi miniere stagiul complet de cotizare să fie de 20 ani, nu de 30 de ani cum este în prezent. 

La dezbaterile care au avut loc în şedinţa comisiei din 12 noiembrie 2015 au participat, în conformitate cu prevederile art.55 din Regulamentul Camerei Deputaţilor, republicat:

· d-na Ileana Ciutan – Preşedinte, Casa Naţională de Pensii Publice
· d-na Georgeta Jugănaru – director, Ministerul Muncii Familiei, Protecţiei Sociale şi Persoanelor Vârstnice.

La lucrările comisiei şi-au înregistrat prezenţa 23 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 11 martie 2015.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

- în situaţia în care s-ar accepta reducerea stagiului complet de cotizare de la 30 de ani la 20 de ani, în cazul minerilor a căror activitate 
s-a desfăşurat în subteran, în unitatea minieră, în procent de cel puţin 50% din programul lunar de lucru, persoanele ale căror drepturi de pensie au fost deschise anterior datei de 01.01.2011 (în condiţiile Legii nr.19/2000), ar fi defavorizate în raport cu persoanele ale căror drepturi de pensii s-au deschis ulterior acestei date, respectiv în condiţiile Legii nr.263/2010. Astfel, în prima situaţie beneficiul este rezultat ca urmare a utilizării unui stagiu complet de cotizare de 20 de ani la calculul punctajului mediu anual, în timp ce în situaţia a doua, această categorie profesională ar beneficia de un dublu avantaj în sensul utilizării unui stagiu de cotizare mai mic de 30 de ani la calculul punctajului mediu anual şi al acordării majorării punctajelor lunare cu 50% pentru perioadele în care activitatea s-a desfăşurat în locuri de muncă încadrate în grupa I, potrivit legislaţiei anterioare datei de 1.04.2001 şi/sau în locuri de muncă speciale.
- măsurile propuse generează un impact negativ asupra veniturilor bugetului de stat, încălcându-se astfel dispoziţiile art.138 alin.(5) din Constituţia României, republicată, cât şi cele ale art.7 alin.(1) din Legea responsabilităţii fiscal-bugetare nr. 69/2010. 


PREŞEDINTE,



SECRETAR,



Adrian Solomon



Mihăiţă Găină
Întocmit,

Consilier parlamentar Elena Anghel

